
Kálium és kalcium ionok versengése nanopórusokban: redukált modell építése és kísérleti adatokhoz való kalibrálása

A dolgozat célja nanoeszközök, ezen belül nanopórusok működési mechanizmusainak megértése mikroszkopikus modellek és számítógépes szimulációk segítségével. Modellalkotási módszerem az eszköz alapú megközelítésen nyugszik, mely szerint a modell célja az eszköz válaszfüggvényének, azaz a bemeneti és kimeneti mennyiségek közötti összefüggésnek a reprodukálása. Egy negatívan töltött nanopórusban a kísérletileg vezérelhető bemeneti paraméterek a membrán két oldala között lévő elektromos feszültség illetve az ionkoncentrációk, míg a kimeneti paraméterek az ionáramok. Monovalens és divalens kationok közötti versengést vizsgálok a divalens kation móltörtjének függvényében. Megmutatom, hogy ez a versengés jól leírható egy redukált modell segítségével, melyben az ionokat explicit, míg a vizet implicit módon modellezzük, a nanopórust pedig egy véges hosszúságú hengerként vesszük figyelembe. Szimulációs módszerünk a Nernst-Planck transzportegyenlethez csatolt Lokális Egyensúlyi Monte Carlo (NP+LEMC) módszer, ami a póruson keresztül folyó ionáramok értékét szolgáltatja különböző feltételek mellett. A dolgozatban bemutatom a modell építésének folyamatát, hogy hogyan illesztjük a modell paramétereket kísérleti adatokhoz, illetve az eredmények különböző paraméterektől (pórus hossza, elektromos feszültség) való függését. A nanopórus falán a felületi töltéseket deprotonált karboxil csoportok hordozzák. Ha ezeket lokalizált töltések formájában vesszük figyelembe, a kísérletekkel jobban egyező eredményeket kapunk, mivel ezeknél a csoportoknál az erős ionkorrelációk miatt a divalens ionokat előnyben részesítő töltésinverzió lép fel.



